ข้อบังคับสภามหาวิทยาลัยราชภัฏสวนสุนันทา
ข้อบังคับสภามหาวิทยาลัยราชภัฏสวนสุนันทา
ว่าด้วยสภาคณาจารย์และข้าราชการ
พ.ศ. ๒๕๔๗[๑]
 

โดยที่เป็นการสมควรตราข้อบังคับว่าด้วยสภาคณาจารย์และข้าราชการ

อาศัยอำนาจตามความในมาตรา
๑๘ (๒) และมาตรา ๒๓ แห่งพระราชบัญญัติมหาวิทยาลัยราชภัฏ พ.ศ. ๒๕๔๗
สภามหาวิทยาลัยราชภัฏสวนสุนันทา จึงตราข้อบังคับไว้ ดังต่อไปนี้

ข้อ
๑ ข้อบังคับนี้เรียกว่า ข้อบังคับมหาวิทยาลัยราชภัฏสวนสุนันทา
ว่าด้วยสภาคณาจารย์และข้าราชการ พ.ศ. ๒๕๔๗

ข้อ
๒ ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

ข้อ
๓ บรรดากฎ ระเบียบ ข้อบังคับ คำสั่ง
ประกาศ หรือข้อตกลงอื่นใดที่ขัดหรือแย้งกับข้อบังคับนี้ ให้ใช้ข้อบังคับนี้แทน

ข้อ
๔ ในข้อบังคับนี้
มหาวิทยาลัย หมายความว่า
มหาวิทยาลัยราชภัฏสวนสุนันทา
สภามหาวิทยาลัย หมายความว่า
สภามหาวิทยาลัยราชภัฏสวนสุนันทา
อธิการบดี หมายความว่า อธิการบดีมหาวิทยาลัยราชภัฏสวนสุนันทา
คณาจารย์ประจำ หมายความว่า
ข้าราชการในตำแหน่งวิชาการ ซึ่งทำหน้าที่สอนและวิจัยหรือทำหน้าที่วิจัยโดยเฉพาะ
ซึ่งได้แก่ตำแหน่งศาสตราจารย์
หรือตำแหน่งอื่นตามที่กฎหมายว่าด้วยระเบียบข้าราชการพลเรือนในสถาบันอุดมศึกษากำหนด
ข้าราชการ หมายความว่า ข้าราชการในตำแหน่งทั่วไป
วิชาชีพเฉพาะ
หรือเชี่ยวชาญเฉพาะตามที่กฎหมายว่าด้วยระเบียบข้าราชการพลเรือนในสถาบันอุดมศึกษากำหนด
ผู้ดำรงตำแหน่งบริหาร หมายความว่า อธิการบดี
รองอธิการ คณบดี ผู้อำนวยการ สถาบัน สำนัก ศูนย์
หัวหน้าส่วนราชการหรือหน่วยงานที่เรียกชื่ออย่างอื่นที่มีฐานะเทียบเท่าคณะ ผู้ช่วยอธิการบดี
ผู้อำนวยการกองหรือหน่วยงานที่เรียกชื่ออย่างอื่นที่มีฐานะเทียบเท่ากอง รองคณบดี รองผู้อำนวยการสถาบัน
สำนัก ศูนย์
หัวหน้าส่วนราชการหรือหน่วยงานที่เรียกชื่ออย่างอื่นที่มีฐานะเทียบเท่าคณะ
หรือตำแหน่งอื่นตามที่กฎหมายว่าด้วยระเบียบข้าราชการพลเรือนในสถาบันอุดมศึกษากำหนด
พนักงานมหาวิทยาลัย หมายความว่า พนักงานสายการสอน
และพนักงานสายสนับสนุนซึ่งปฏิบัติงานต่อเนื่องที่มหาวิทยาลัยในตำแหน่งนั้นมาแล้วไม่น้อยกว่าสามปี
ประธาน หมายความว่า ประธานสภาคณาจารย์และข้าราชการ
กรรมการ หมายความว่า
กรรมการสภาคณาจารย์และข้าราชการ
คณะกรรมการเลือกตั้ง หมายความว่า
คณะกรรมการเลือกตั้งสภาคณาจารย์และข้าราชการ

ข้อ
๕ ให้อธิการบดีเป็นผู้รักษาการตามข้อบังคับนี้
และมีอำนาจออกระเบียบ ประกาศหรือคำสั่ง เพื่อประโยชน์ในการปฏิบัติตามข้อบังคับนี้
ในกรณีที่มีปัญหาเกี่ยวกับการปฏิบัติตามข้อบังคับนี้
ให้อธิการบดีมีอำนาจตีความและวินิจฉัย

หมวด ๑
สภาคณาจารย์และข้าราชการ
 

ข้อ
๖ องค์ประกอบ
และหลักเกณฑ์การได้มาซึ่งสภาคณาจารย์และข้าราชการ ให้เป็นไปดังนี้
(๑) ประธาน ซึ่งมาจากการเลือกตั้งทั่วไป โดยคณาจารย์ประจำ
ข้าราชการและพนักงานมหาวิทยาลัย เป็นผู้มีสิทธิเลือก
(๒) กรรมการประเภทคณาจารย์ประจำจากคณะ คณะละหนึ่งคน
ซึ่งมาจากการตั้งโดยคณาจารย์ประจำ และพนักงานมหาวิทยาลัยประเภทสายการสอนในคณะนั้น
เป็นผู้มีสิทธิเลือก
(๓) กรรมการประเภทข้าราชการ จำนวนหนึ่งคน ซึ่งมาจากการเลือกตั้ง
โดยข้าราชการ และพนักงานมหาวิทยาลัยประเภทสายสนับสนุนเป็นผู้มีสิทธิเลือก
(๔) กรรมการประเภททั่วไปจากคณาจารย์ประจำและข้าราชการ จำนวนสิบห้าคน ซึ่งมาจากการเลือกตั้ง
โดยคณาจารย์ประจำ ข้าราชการ และพนักงานมหาวิทยาลัยเป็นผู้มีสิทธิเลือก
การคำนวณสัดส่วนกรรมการตาม
(๔) ให้คำนวณตามสัดส่วนของคณาจารย์ประจำและจำนวนข้าราชการ
ถ้าเศษส่วนของจำนวนคณาจารย์ประจำและข้าราชการกลุ่มหนึ่งกลุ่มใดเหลือมากกว่าให้คิดเป็นหนึ่งคน
หากเศษของจำนวนคณาจารย์ประจำและข้าราชการเหลือเท่ากันให้ใช้วิธีจับฉลาก ทั้งนี้ รวมแล้วต้องไม่เกินสิบห้าคน
ให้สภาคณาจารย์และข้าราชการเลือกกรรมการคนหนึ่งเป็นรองประธาน
และเลือกกรรมการอีกคนหนึ่งเป็นเลขานุการ

ข้อ
๗ ผู้ดำรงตำแหน่งประธาน
ต้องมีคุณสมบัติ ดังต่อไปนี้
(๑) เป็นคณาจารย์ประจำหรือข้าราชการในสังกัดมหาวิทยาลัย
(๒) สำเร็จการศึกษาไม่ต่ำกว่าปริญญาตรี หรือเทียบเท่าจากมหาวิทยาลัยหรือสถาบันอุดมศึกษาอื่นที่สภามหาวิทยาลัยรับรอง
(๓)
ได้ทำการสอนหรือมีประสบการณ์ทางการบริหารในมหาวิทยาลัยหรือสถาบันอุดมศึกษาอื่นที่สภามหาวิทยาลัยรับรองมาแล้วไม่น้อยกว่าห้าปี
นับถึงวันสมัคร

ข้อ
๘ ผู้ดำรงตำแหน่งกรรมการ ทุกประเภทต้องเป็นคณาจารย์ประจำหรือข้าราชการในสังกัดมหาวิทยาลัย
แล้วแต่กรณี

ข้อ
๙ ประธานและกรรมการ ต้องมิได้เป็นผู้ดำรงตำแหน่งบริหารอยู่ในวันที่สมัครรับการเลือกตั้ง

ข้อ
๑๐ ให้ประธานและกรรมการมีวาระการดำรงตำแหน่งคราวละสองปีนับแต่วันที่มหาวิทยาลัยประกาศผลการเลือกตั้ง
และอาจได้รับเลือกตั้งอีกได้ แต่จะดำรงตำแหน่งเกินสองวาระติดต่อกันไม่ได้
นอกจากการพ้นจากตำแหน่งตามวาระในวรรคหนึ่งแล้ว
ประธานและกรรมการพ้นจากตำแหน่งเมื่อ
(๑) ตาย
(๒) ลาออก
(๓) พ้นจากการเป็นคณาจารย์ประจำหรือข้าราชการในสังกัดมหาวิทยาลัย
(๔) สภาคณาจารย์และข้าราชการโดยคะแนนเสียงไม่น้อยกว่าสองในสามของจำนวนกรรมการเท่าที่มีอยู่มีมติให้ออก
เพราะมีความประพฤติเสื่อมเสีย บกพร่องต่อหน้าที่หรือหย่อนความสามารถ
(๕) ขาดการประชุมติดต่อกันสามครั้งโดยไม่มีเหตุอันสมควร
และไม่ได้แจ้งต่อประธานเป็นลายลักษณ์อักษร
(๖) ได้รับการแต่งตั้งเป็นผู้ดำรงตำแหน่งบริหาร

ข้อ
๑๑ ก่อนครบวาระการดำรงตำแหน่งสภาคณาจารย์และข้าราชการ
ให้มหาวิทยาลัยดำเนินการในระยะเวลาอันสมควรเพื่อให้มีการแต่งตั้งคณะกรรมการขึ้นคณะหนึ่งเรียกว่า
คณะกรรมการเลือกตั้ง จำนวนไม่น้อยกว่าห้าคน
โดยมีอธิการบดีเป็นประธาน ทำหน้าที่ดำเนินการเลือกตั้งสภาคณาจารย์และข้าราชการตามข้อ
๖
การเลือกตั้งสภาคณาจารย์และข้าราชการ
ให้ดำเนินการตามหลักเกณฑ์และวิธีการ ดังต่อไปนี้
(๑) การเลือกตั้งประธานและกรรมการ ให้มีในวันเดียวกัน
(๒) การรับสมัครเลือกตั้ง การกำหนดคุณสมบัติ การอำนวยการเลือกตั้ง
การออกเสียงเลือกตั้งและการตรวจนับคะแนน
ให้คณะกรรมการเลือกตั้งเป็นผู้กำหนดและเสนอให้อธิการบดีประกาศภายในสิบห้าวันนับแต่วันที่ได้รับการแต่งตั้ง
(๓) การออกเสียงเลือกตั้งให้ใช้วิธีการเลือกตั้งโดยตรงและลับ
(๔) การนับคะแนนให้กระทำโดยเปิดเผยและทันทีเมื่อสิ้นสุดการลงคะแนน
(๕) การนับคะแนนเสียงถือเสียงข้างมากในแต่ละประเภท
ถ้าคะแนนในประเภทเดียวกันเสียงเท่ากัน
ให้ใช้วิธีการจับฉลากเฉพาะผู้ที่ได้รับคะแนนเท่ากัน

ข้อ
๑๒ ให้อธิการบดีประกาศผลการเลือกตั้ง
และนำเสนอต่อสภามหาวิทยาลัยเพื่อทราบ

ข้อ
๑๓ การเป็นประธานหรือกรรมการตามข้อบังคับนี้
ให้มีผลสมบูรณ์นับแต่วันประกาศผลเป็นต้นไป

ข้อ
๑๔ ในกรณีที่ประธานหรือกรรมการพ้นจากตำแหน่งก่อนครบวาระ
ให้อธิการบดีประกาศให้ผู้ได้รับคะแนนเสียงเลือกตั้งในประเภทเดียวกันกับผู้ที่พ้นจากตำแหน่งในลำดับถัดไปเข้าดำรงตำแหน่งแทน
หากไม่มีผู้ใดได้รับคะแนนเสียงเลือกตั้งในลำดับถัดไป
ให้ดำเนินการเลือกตั้งซ่อมภายในสามสิบวันนับแต่วันที่ประธานหรือกรรมการผู้นั้นพ้นจากตำแหน่ง
เว้นแต่วาระการดำรงตำแหน่งของประธานหรือกรรมการจะเหลืออยู่น้อยกว่าเก้าสิบวัน
มหาวิทยาลัยจะไม่ดำเนินการให้มีผู้ดำรงตำแหน่งแทนก็ได้
ให้ผู้ที่เข้าดำรงตำแหน่งประธานหรือกรรมการตามวรรคหนึ่งอยู่ในตำแหน่งเท่ากับวาระที่เหลืออยู่ของผู้ซึ่งตนแทน
ในกรณีที่ประธานหรือกรรมการพ้นจากตำแหน่งก่อนครบวาระ
ให้สภาคณาจารย์และข้าราชการประกอบด้วยกรรมการเท่าที่อยู่มีอำนาจและปฏิบัติหน้าที่ต่อไปได้

หมวด ๒
การดำเนินงานและการประชุม
  

ข้อ
๑๕ การใดที่มิได้กำหนดไว้ในข้อบังคับนี้
ให้นำข้อบังคับมหาวิทยาลัยราชภัฏสวนสุนันทาว่าด้วย การประชุมสภามหาวิทยาลัย
พ.ศ.๒๕๔๗ มาใช้บังคับโดยอนุโลมตามความจำเป็นและเหมาะสม

ข้อ
๑๖ ให้ประธานเรียกประชุมอย่างน้อยเดือนละหนึ่งครั้ง
เมื่อกรรมการจำนวนไม่น้อยกว่ากึ่งหนึ่งของกรรมการทั้งหมดร้องขอให้มีการประชุมเพื่อกิจการอย่างใดอย่างหนึ่ง
ให้ประธานเรียกประชุมสภาคณาจารย์และข้าราชการภายในสิบวันนับแต่วันที่ได้รับคำร้องขอ

ข้อ
๑๗ สภาคณาจารย์และข้าราชการอาจตั้งคณะอนุกรรมการขึ้นตามความเหมาะสมและจำเป็นเพื่อพิจารณาหรือดำเนินการเรื่องต่าง
ๆ ตามที่สภาคณาจารย์และข้าราชการมอบหมาย

ข้อ
๑๘ ให้การดำเนินงานของสภาคณาจารย์และข้าราชการตามข้อบังคับนี้ถือเป็นการปฏิบัติราชการ

ข้อ
๑๙ เมื่อมีปัญหาสำคัญที่จำเป็นต้องเรียกประชุมคณาจารย์ประจำ
ข้าราชการ และพนักงานมหาวิทยาลัย ทั้งมหาวิทยาลัยเพื่อปรึกษาหารือ หรือขอมติ
สภาคณาจารย์และข้าราชการอาจมีมติให้เรียกประชุมสภาคณาจารย์ประจำ ข้าราชการ
และพนักงานมหาวิทยาลัย ทั้งมหาวิทยาลัยก็ได้ ให้ประธานเรียกประชุมคณาจารย์ประจำ
ข้าราชการ และพนักงานมหาวิทยาลัย ทั้งมหาวิทยาลัยภายในสิบวัน นับแต่วันที่สภาคณาจารย์และข้าราชการมีมติเช่นว่านั้น
คณาจารย์ประจำ
ข้าราชการ ของมหาวิทยาลัยหรือ พนักงานมหาวิทยาลัย
จำนวนไม่น้อยกว่าหนึ่งในสี่ของคณาจารย์ประจำ ข้าราชการ และพนักงานมหาวิทยาลัย
ทั้งหมดอาจเข้าชื่อกันเพื่อร้องขอให้ประธานเรียกประชุมคณาจารย์ประจำ ข้าราชการ
และพนักงานมหาวิทยาลัย ทั้งหมดก็ได้ให้ประธานเรียกประชุมคณาจารย์ประจำ
ข้าราชการและพนักงานมหาวิทยาลัย
ทั้งมหาวิทยาลัยภายในสิบวันนับแต่วันที่ได้รับคำร้องขอ
ถ้าประธานไม่เรียกประชุมภายในกำหนดเวลาดังกล่าว ให้ผู้ยื่นคำร้องเรียกประชุมเองได้
การประชุมตามความในสองวรรคก่อน
ต้องส่งวาระการประชุมให้คณาจารย์ประจำ ข้าราชการและพนักงานมหาวิทยาลัย
ทุกคนทราบล่วงหน้าไม่น้อยกว่าเจ็ดวัน เว้นแต่เป็นกรณีเร่งด่วน
ให้ส่งวาระการประชุมภายในระยะเวลาอันสมควรก่อนมีการประชุม
และจะต้องมีคณาจารย์ประจำ ข้าราชการและพนักงานมหาวิทยาลัย เข้าร่วมประชุมไม่น้อยกว่ากึ่งหนึ่งของคณาจารย์ประจำ
ข้าราชการและพนักงานมหาวิทยาลัย ทั้งหมด จึงจะเป็นองค์ประชุม

ข้อ
๒๐ การประชุมคณาจารย์ประจำ ข้าราชการ และพนักงานมหาวิทยาลัย
ทั้งมหาวิทยาลัยให้ประธานสภาคณาจารย์และข้าราชการเป็นประธานในที่ประชุม
ในกรณีที่ประธานไม่อยู่ในที่ประชุม
หรือถ้าผู้ยื่นคำร้องขอเป็นผู้เรียกประชุม
ให้ที่ประชุมเลือกผู้เข้าประชุมคนใดคนคนหนึ่งเป็นประธานในที่ประชุม
การลงมติของที่ประชุมคณาจารย์ประจำ
ข้าราชการ
และพนักงานมหาวิทยาลัยทั้งมหาวิทยาลัยให้ถือเสียงข้างมากของผู้เข้าร่วมประชุม
ถ้ามีคะแนนเสียงเท่ากัน ให้ประธานในที่ประชุมออกเสียงเพิ่มอีกเสียงหนึ่งเป็นเสียงชี้ขาด
การออกเสียงชี้ขาดจะต้องให้เหตุผลประกอบด้วย

ข้อ
๒๑ ในกรณีที่สภาคณาจารย์และข้าราชการกระทำการใดอันนำมาซึ่งความเสื่อมเสียต่อมหาวิทยาลัย
คณาจารย์ประจำ ข้าราชการ หรือพนักงานมหาวิทยาลัย จำนวนไม่น้อยกว่าหนึ่งในสี่ของคณาจารย์ประจำ
ข้าราชการ และพนักงานมหาวิทยาลัยทั้งหมด
อาจเข้าชื่อกันร้องขอให้อธิการบดีเรียกประชุมคณาจารย์ประจำ ข้าราชการ
และพนักงานมหาวิทยาลัยทั้งมหาวิทยาลัยเพื่อลงมติยุบสภาคณาจารย์และข้าราชการ
และให้อธิการบดีมีหนังสือเรียกประชุมคณาจารย์ประจำ ข้าราชการและพนักงานมหาวิทยาลัย
ทั้งมหาวิทยาลัยในสิบวันนับแต่วันที่ได้รับคำร้องขอ
การประชุมคณาจารย์ประจำ
ข้าราชการ
และพนักงานมหาวิทยาลัยทั้งมหาวิทยาลัยเพื่อลงมติยุบสภาคณาจารย์และข้าราชการต้องมีคณาจารย์ประจำ
ข้าราชการ หรือพนักงานมหาวิทยาลัยอย่างน้อยกึ่งหนึ่งของคณาจารย์ประจำ ข้าราชการ
และพนักงานมหาวิทยาลัยทั้งหมดเข้าประชุม
จึงจะเป็นองค์ประชุมและให้อธิการบดีเป็นประธานในที่ประชุม
การออกเสียงลงคะแนนเพื่อยุบสภาคณาจารย์และข้าราชการ
ให้ใช้วิธีลงคะแนนลับและต้องได้รับคะแนนเสียงเห็นชอบไม่น้อยกว่าสามในสี่ของผู้เข้าประชุม

ข้อ
๒๒ สภาคณาจารย์และข้าราชการอาจมีมติด้วยคะแนนเสียงไม่น้อยกว่าสามในสี่ของจำนวนกรรมการทั้งหมด
เสนอให้สภามหาวิทยาลัยแก้ไขข้อบังคับนี้ก็ได้


ประกาศ ณ วันที่ ๒๙
กรกฎาคม พ.ศ. ๒๕๔๗
กร ทัพพะรังสี
นายกสภามหาวิทยาลัยราชภัฎสวนสุนันทา


















ปริญสินีย์/ผู้จัดทำ
๒๘ เมษายน ๒๕๕๔
คุณากร/ผู้ตรวจ



















































[๑] ราชกิจจานุเบกษา เล่ม ๑๒๕/ตอนพิเศษ ๖๗ ง/หน้า ๒๖/๓ เมษายน ๒๕๕๑